**Formandens beretning for året 2021**

Dette bliver jo en beretning for ca. ½ år, da vores sidste generalforsamling blev afholdt den 11. august 2021, så det er begrænset, hvad der er at berette om for det sidste ½ år.

I det sidste ½ år af 2021 blev der afholdt 2 arbejdsdage, hvor der skal lyde en stor tak til dem, der havde mulighed for at deltage. Vi får i HHK stor anerkendelse for det arbejde, der udføres på disse arbejdsdage.

Vi er ligeledes kommet i gang med af afholde kurser i ”obligatoriske riffelforløb”, og der har været rimelig tilslutning til disse dage, men vi må også anerkende, at der er mange om dette udbud.

Der er også i 2022 en del mærkedage (medlemmers runde fødselsdage 5 stk.), som vi ønsker at markerer.

1. februar blev der afholdt en debataften for instruktører, der skal her lyde en stor tak til de 3 foredragsholder denne aften.

Fremtidige planer.

På vores første bestyrelsesmøde, lige efter generalforsamlingen, brugte vi i bestyrelsen nogen tid på at diskutere, hvordan bestyrelsens arbejde fremrettet skulle tilrettelægges med fordeling af ansvarsområder m.v.

Bestyrelsen blev enig om at lave en så flad ledelsesstruktur som muligt, for at få så mange af jer medlemmer med i dette arbejde.

Der blev nedsat en række udvalg med ansvarsopgaver (mange af områderne var der på forhånd). Det er meningen, at der i hvert udvalg helst skal være en udvalgsformand / tovholder, som også sidder i bestyrelsen. Meningen med disse udvalg er, at der skal arbejdes imellem bestyrelsesmøderne, så udvalgsformanden på bestyrelsesmødet beretter om udvalgets arbejde. Det er ikke meningen, at vi på bestyrelsesmøderne skal sidde og bruge vores tid på at diskutere, om der fx skal købes røde eller ufarvede pølser eller sidde og planlægge en grill aften, det skal udvalget selv klare😊. Så går du og har lyst til at give en hånd med i nogle af disse udvalg eller har gode ideer, henvender du dig bare til udvalgsformanden for det ønskede område og får en snak med vedkommende.

Ligeledes, hvis der er et bestyrelsesmedlem, der ikke ønsker at genopstille, kan bestyrelsen bruge denne oversigt med ansvarsopgaver til evt. at finde en profil, der vil passe til det område, hvor vi mangler et udvalgsmedlem.

Vi besluttede i bestyrelsen, at omkring årsskiftet skal der ligge en total aktivitets oversigt med skydedage, obligatoriske riffelforløb, arbejdsdage, debataftener, samt grill/sommer arrangement for det kommende år, således at når du tager din nye kalender i brug for det kommende år, kan disse dage sættes ind i den nye kalender. Når tiden for den enkelte aktivitet nærmer sig, vil der blive udsendt en nærmere beskrivelse af den enkelte aktivitet. Aktivitetsplanen for 2022 blev udsendt den 19. dec. 2021. Når vi laver disse langtidsplanlægninger, risikerer vi, at det kan komme til at konflikte med andre arrangementer, men så må vi bare tage den derfra.

I bestyrelsen har vi ligeledes også diskuteret, hvordan foreningens overskud skal komme tilbage til jer medlemmer, og her vil vi bruge nogle af disse penge til nyt materiel på banen, samt øget forplejning ved forskellige arrangementer, såsom arbejdsdage, grillfester, debataftener og andre sociale arrangementer.

Der blev også på sidste generalforsamling ydret ønske om efteruddannelse. Vi kan alle blive bedre og dygtigere i vores arbejde, men vi har behov for at få konkretiseret noget nærmere fra jer om, hvilken efteruddannelse, der ønskes. Er det kurser, der allerede findes, er det noget, der kan løses ved aftenkurser/weekendkurser eller foredrag, eller er det noget, hvor vi evt. skal have en ekstern underviser, det har også noget med økonomi at gøre.

Til sidst vil jeg gerne sige en stor tak til jer alle, for det arbejde I på forskellige måder udfører for vores forening.

1.3.2022

Ejgil Jensen